
Zadeva: 	0700-44/2026/6
Datum:	19. 8. 2026

	          		
Zagovornik načela enakosti na podlagi 21. člena v povezavi s 33. do 37. členom Zakona o varstvu pred diskriminacijo (Uradni list RS, št. 33/16 in 21/18 – ZNOrg, v nadaljevanju: ZVarD) ter četrtega odstavka 135. člena Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10 in 82/13; v nadaljevanju: ZUP) v postopku ugotavljanja obstoja diskriminacije, začetem po uradni dolžnosti, zoper …, izdaja naslednji

SKLEP


1. Postopek ugotavljanja diskriminacije, začet po uradni dolžnosti, se ustavi. 

2. Stroški v tem postopku niso nastali.



OBRAZLOŽITEV:

Zagovornik načela enakosti (v nadaljevanju: Zagovornik) je zoper … (v nadaljevanju: ZD) dne 22. 6. 2026 uvedel postopek po uradni dolžnosti. V postopku ugotavljanja diskriminacije št. 0700-44/2023 (prej tudi 0700-2/2018), ki ga je predhodno vodil zoper ZD na predlog predlagatelja, je namreč ta zatrjeval, da je bil pri zobozdravstveni obravnavi diskriminiran zaradi svojega zdravstvenega stanja - okužbe z virusom HIV, ZD pa se je ob tem skliceval na dokument »Obravnava pacienta z nalezljivo boleznijo v zobozdravstveni dejavnosti«, … (v nadaljevanju: Protokol). Tekom postopka se je s pomočjo izvedenca infektološke stroke … izkazalo, da v njem niso v celoti ustrezno implementirana pravila iz dokumenta »HIV in zdravstveni delavci«, prof. dr. Tomažič in dr., ki je bil objavljen leta 2020. V Protokolu ni bilo upoštevano pravilo, da se vse paciente obravnava, kot da so HIV +, s tem pa obstaja možnost, da ZD s HIV okužene bolnike in morda tudi samo tim. tvegane osebe obravnava drugače. Prav tako je izvedenec ocenil, da tudi praksa, da se preglede oseb, ki živijo s HIV, opravi kot zadnje preglede delovnega dne, ni v skladu s tem, da se omejuje diskriminacija in stigmatizacija. Prav tako ukrepi, kot so dvojno razkuževanje, prezračevanje prostorov, uporaba gospodinjskih rokavic in oblek za enkratno uporabo, po njegovem mnenju niso potrebni.

Skladno s prvim odstavkom 34. člena ZVarD lahko Zagovornik začne z obravnavo diskriminacije po uradni dolžnosti, če je o obstoju diskriminacije seznanjen na podlagi anonimnega predloga, predloga tretje osebe ali na drug način.  Ker bi lahko šlo za večjo skupino Zagovorniku nepoznanih oseb (oseb, okuženih z virusom HIV), Zagovornik za obravnavo po uradni dolžnosti ni dolžan pridobivati njihovega soglasja (drugi odstavek 34. člena ZVarD). 

*
Definicija diskriminacije je vsebovana v 4. členu ZVarD, skladno s katero diskriminacija pomeni vsako neupravičeno dejansko ali pravno neenako obravnavanje, razlikovanje, izključevanje ali omejevanje ali opustitev ravnanja zaradi osebnih okoliščin, ki ima za cilj ali posledico oviranje, zmanjšanje ali izničevanje enakopravnega priznavanja, uživanja ali uresničevanja človekovih pravic in temeljnih svoboščin, drugih pravic, pravnih interesov in ugodnosti. 

Pri diskriminaciji mora biti specifična osebna okoliščina odločilen razlog za slabšo obravnavo. Gre za prirojene ali pridobljene osebne značilnosti, lastnosti, stanja ali statuse, ki so praviloma trajno in nerazdružljivo povezani z določenim posameznikom in njegovo osebnostjo, zlasti identiteto, ali pa jih posameznik ne spreminja zlahka. Mednje, skladno s 1. členom ZvarD, štejejo spol, narodnost, rasa ali etnično poreklo, jezik, vera ali prepričanje, invalidnost, starost, spolna usmerjenost, spolna identiteta in spolni izraz, družbeni položaj, premoženjsko stanje, izobrazba ali katera koli druga osebna okoliščina. HIV+ status oz. zdravstveno stanje je v protidiskriminacijskem pravu priznano kot druga osebna okoliščina.

Protokol, ki nalaga zdravstvenim delavcem obvezno postopanje pri obravnavi pacienta z nalezljivo boleznijo v zobozdravstveni dejavnosti, bi lahko, v primeru, da bi se ugotovilo, da je diskriminatoren, predstavljal pojavno obliko prepovedane diskriminacije po 9. členu ZVarD, ki jo Zagovornik v okviru svojih pristojnosti lahko preiskuje po ZVarD (navodila za diskriminacijo). Kot prepovedana so namreč določena vsakršna navodila, katerih posledica je bila, je ali bi lahko bila diskriminacija v smislu tega zakona, kar vključuje tudi navodilo, da se diskriminacije ne prepreči oziroma odpravi. Dajanje navodil je tako priznano kot oblika diskriminacije, ta so lahko vse od formalnih navodil (ukaz, odredba…), ki vežejo nase pravne posledice, saj jih je naslovnik dolžan izpolniti, pa tudi smernice in navodila. 

*

V predmetnem postopku ugotavljanja diskriminacije po uradni dolžnosti je zato Zagovornik ZD pozval k pojasnilu (dokument št. 0700-44/2026/2 z dne 23. 6. 2026), kako ZD v zobozdravstveni dejavnosti obravnava paciente, ki so HIV+ oz. oboleli z AIDS. Prosil ga je tudi za posredovanje veljavnih protokolov, ki določajo obravnavo teh pacientov v zobozdravstveni dejavnosti.

[bookmark: _Hlk214269587][bookmark: _Hlk214268682]ZD je dne 8. 7. 2026 posredoval pojasnila (dokument št. 0700-44/2026/3), da se vse paciente, ki so HIV+ ali oboleli z AIDS, obravnava po veljavnem Programu za preprečevanje in obvladovanje okužb povezanih z zdravstvom v ZD …, Priročnik s področja preprečevanja in obvladovanja okužb, povezanih z zdravstvom  (v nadaljevanju: POBO), in da teh pacientov ne obravnavajo drugače kot drugih pacientov. Vsa navodila se sproti revidirajo in usklajujejo z veljavnimi predpisi, nacionalnimi strokovnimi smernicami ter priporočili strokovnih institucij s področja preprečevanja in obvladovanja okužb, vključno z usmeritvami NIJZ.

Na dodaten poziv Zagovornika (dokument št. 0700-44/2026/4 z dne 20. 7. 2026) pa je ZD v dopisu z dne 4. 8. 2026 še pojasnil, da Protokol ni več veljaven in da paciente obravnavajo tudi v skladu z dokumentom »HIV in zdravstveni delavci« prof. dr. Tomažiča in dr.. Pojasnil je tudi, da redno izvajajo usposabljanja ali izobraževanja zdravstvenih delavcev v zvezi z obravnavo HIV+ pacientov ali pacientov, obolelih z AIDS. Pojasnil je še tudi način označbe HIV+ statusa na oz. v zdravniški kartoteki pacientov, kakor tudi, da so v juniju 2026 podali zobozdravstvenim delavcem dodatna navodila glede evidentiranja tega podatka, s čimer je zagotovljena enotna obravnava.


   

V zvezi z očitkom diskriminacije glede pacientov, ki so HIV+ ali oboleli z AIDS, je ZD ponovno zatrdil, da teh pacientov ne obravnavajo drugače, temveč enako kot vse ostale paciente, ob upoštevanju standardnih previdnostnih ukrepov, ki veljajo za obravnavo vseh pacientov ne glede na njihov zdravstveni status. 

*

Iz vsega navedenega ter javno dostopnih podatkov Zagovornik zaključuje, da se v predmetnem postopku ugotavljanja diskriminacije sum, zaradi katerega je bil sprožen postopek po uradni dolžnosti, ni potrdil. 

Sporen Protokol, ki bi lahko predstavljal nedovoljeno obliko diskriminacije po 9. členu ZVarD (navodila za diskriminacijo), v ZD ni več veljaven. Paciente, ki so HIV + ali oboleli z AIDS, se obravnava v skladu z dokumentom POBO, ki na str. 116 med drugim določa: »Osnovno pravilo, katerega upoštevamo pri delu s pacienti v našem zavodu je: VSE PACIENTE OBRAVNAVAMO TAKO KOT DA SO HIV +!«. Nadalje iz navedenega dokumenta (str. 118) izhaja, da je eno izmed izhodišč dela v ZD tudi omejevanje diskriminacije in stigmatizacije.

ZD je pojasnil tudi, da pri svojem delu zdravstveni delavci upoštevajo tudi veljavne smernice, med drugim tudi dokument »HIV in zdravstveni delavci«, prof. dr. Tomažič in dr.. To so splošno priznana in priporočena pravila, ki se jih uporablja v zdravstvu, npr. v Univerzitetnem kliničnem centru Ljubljana[footnoteRef:1].   [1:  Dostopno tudi na https://www.kclj.si/index.php?dir=/pacienti_in_obiskovalci/obvestila/arhiv_obvestil&id=4557. ] 


Glede na navedene ugotovitve Zagovornika, ZD pacientov, ki so HIV + ali oboleli z AIDS, ne obravnava več drugače kot druge paciente, niti pri naročanju na zdravstvene preglede ali pri ravnanju z njihovimi osebnimi predmeti, oznako, da je pacient HIV+, pa se diskretno zabeleži v elektronski kartoteki, do katere pa je omejen dostop zgolj za upravičene zdravstvene delavce.  ZD v zvezi s tem osvešča in izobražuje svoje zdravstvene delavce in s tem prispeva k zmanjšanju stigme in diskriminacije teh bolnikov, k čemur se je zavezal tudi s POBO.

Tudi iz najnovejše Strategije preprečevanja in obvladovanja okužb s HIV, virusoma hepatitisa B in C ter spolno prenosljivih okužb 2026–2035, ki jo je Vlada RS sprejela 2. 4. 2026[footnoteRef:2] (tč. 2.4 Strateški cilj 4: Preprečevanje stigme in diskriminacije ter opolnomočenje bolnikov, str. 27) izhaja: »Izobraževanje in ozaveščanje o stigmatizaciji in diskriminaciji oseb, ki živijo s HIV, in oseb, ki imajo večje tveganje za okužbo s HIV, HBV, HCV in druge SPO, mora biti sestavni del zagotavljanja kakovosti zdravstvenih in drugih storitev za osebe, ki so okužene s HIV, HBV, HCV in SPO. Pomembna naloga zdravstvenega in drugega osebja, ki se ukvarja s preprečevanjem in zdravljenjem oziroma oskrbo oseb s prenosljivimi okužbami, je zagotoviti posameznikom vse potrebne informacije, ki jih ti potrebujejo za preprečevanje okužb in zdravljenje, ne da bi bili zaradi tega stigmatizirani ali diskriminirani. Varovati morajo njihovo zasebnost in osebne podatke ter jih obravnavati spoštljivo, brez predsodkov in diskriminacije v skladu z veljavno zakonodajo in podzakonskimi akti.« [2:  Gl. https://www.gov.si/teme/hiv-aids/. ] 


Med veljavo zakonodajo, ki jo je potrebno med drugim spoštovati, nedvomno sodi tudi ZVarD. Če bi ZD paciente, ki so HIV +, ali bolnike z AIDS prav zaradi tega neupravičeno dejansko ali pravno neenako obravnaval preko svojih navodil in bi to lahko imelo za cilj ali posledico oviranje, zmanjšanje ali izničevanje enakopravnega priznavanja, uživanja ali uresničevanja človekovih pravic in temeljnih svoboščin, drugih pravic, pravnih interesov in ugodnosti, bi to predstavljalo prepovedano diskriminacijo, kar pa se v predmetnem postopku ni potrdilo.

V skladu s četrtim odstavkom 135. člena ZUP lahko organ postopek, ki se je začel po uradni dolžnosti, ustavi. Če pa bi se postopek v isti zadevi lahko začel tudi na zahtevo stranke, se postopek nadaljuje, kadar stranka to zahteva.

Zagovornik je glede na zgoraj ugotovljeno ugotovil, da je odpadlo dejansko ali pravno stanje, ki je narekovalo uvedbo postopka po uradni dolžnosti. Ker se predmetni postopek ni vodil na zahtevo konkretne stranke, ki bi zatrjevala, da je diskriminirana oseba, tudi ne more priti do nadaljevanja postopka na tako zahtevo. 

Zato se postopek s tem sklepom ustavi, kot izhaja iz 1. točke izreka tega sklepa.   

*

Skladno s prvim odstavkom 35. člena ZVarD je postopek pri Zagovorniku za stranke brezplačen. Zato je Zagovornik sklenil, da posebni stroški v tem postopku niso nastali, kakor izhaja iz 2. točke izreka tega sklepa.


Pouk o pravnem sredstvu: 
Zoper ta sklep ni pritožbe, dovoljen pa je upravni spor. Upravni spor lahko stranka sproži s tožbo, ki jo v 30 dneh od vročitve sklepa vloži na Upravno sodišče Republike Slovenije, Fajfarjeva ulica 33, 1000 Ljubljana. Tožbo stranka vloži neposredno pisno ali jo pošlje po pošti. Skupaj z morebitnimi prilogami jo vloži v najmanj dveh izvodih. K tožbi mora stranka priložiti tudi ta sklep v izvirniku ali prepisu.


Postopek vodila:
Mateja Galič 			                            Miha Lobnik
Zastopnica Zagovornika (PDI) 	                      ZAGOVORNIK NAČELA ENAKOSTI




Vročiti: 
- … (po ZUP),
- zbirka dok. gradiva.
1

4

image1.png
<

REPUBLIKA SLOVENIJA
ZAGOVORNIK NACELA ENAKOSTI

@




